Document ID: 31990R2780

*****
ΚΑΝΟΝΙΣΜΟΣ (ΕΟΚ) αριθ. 2780/90 ΤΟΥ ΣΥΜΒΟΥΛΙΟΥ
της 24ης Σεπτεμβρίου 1990
για την τροποποίηση του κανονισμού (ΕΟΚ) αριθ. 1696/71 περί κοινής οργανώσεως αγοράς στον τομέα του λυκίσκου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι το άρθρο 12 του κανονισμού (ΕΟΚ) αριθ. 1696/71 (3), όπως τροποποιήθηκε τελευταία από τον κανονισμό (ΕΟΚ) αριθ. 3808/89 (4), δεν προβλέπει τη δυνατότητα χορηγήσεως ενισχύσεως στους παραγωγούς για πειραματικές καλλιέργειες (souches experimentales )·
ότι η ανάπτυξη νέων ποικιλιών είναι βασική για τον τομέα του λυκίσκου· ότι οι εκτάσεις τις οποίες διαθέτουν τα ινστιτούτα ερευνών για να δοκιμάζουν τις πειραματικές καλλιέργειες είναι περιορισμένες, ιδίως όταν οι καλλιέργειες αυτές έχουν φθάσει σε ένα προχωρημένο στάδιο της διαδικασίας επιλογής· ότι είναι επιθυμητό να υπάρξουν αποτελέσματα σε μεγαλύτερη κλίμακα·
ότι η διάθεση γαιών από τους παραγωγούς για πειραματικές καλλιέργειες που έχουν φθάσει στα τελικά στάδια της διαδικασίας επιλογής τους θα επέτρεπε τον πειραματισμό σε μεγαλύτερη κλίμακα · ότι ένα τέτοιο μέτρο θα κατέληγε όχι μόνο σε αξιόλογα αποτελέσματα για τα ινστιτούτα ερευνών, αλλά θα παρείχε επίσης μια πρώτη ένδειξη για την υποδοχή που θα επιφυλάξει η αγορά στις πειραματικές καλλιέργειες·
ότι οι παραγωγοί που προτίθενται να συνεργαστούν στις γαίες τους με τα ινστιτούτα ερευνών δεν θα πρέπει να τιμωρούνται με απώλεια του δικαιώματος ενισχύσεώς τους στην παραγωγή για τη συγκεκριμένη έκταση·
ότι πρέπει να περιοριστεί η περίοδος, καθώς και η ολική έκταση ανά κράτος μέλος για τις οποίες χορηγείται ενίσχυση στην παραγωγή για τις εκτάσεις που διατίθενται για πειραματικές καλλιέργειες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ) αριθ. 1696/71 παρεμβάλλεται το ακόλουθο άρθρο:
«Άρθρο 12α
Με την επιφύλαξη του άρθρου 12 παράγραφος 3, η ενίσχυση μπορεί επίσης να χορηγείται για πειραματικές καλλιέργειες ( souches experimentales) που έχουν φθάσει σε ένα προχωρημένο στάδιο της διαδικασίας επιλογής, για μια πενταετία κατ' ανώτατο όριο, υπό την προϋπόθεση ότι οι ποικιλίες αυτές καλλιεργούνται από παραγωγό υπό τον έλεγχο ινστιτούτου ερευνών.
Το ποσό της ενισχύσεως καθορίζεται σύμφωνα με τη διαδικασία που αναφέρεται στο άρθρο 12 παράγραφος 7 και δεν μπορεί σε καμία περίπτωση να είναι μεγαλύτερο από το ποσό της ενισχύσεως που καθορίζεται για την ομάδα 3 ''λοιποί''.
Η ενίσχυση χορηγείται για έκταση η οποία δεν μπορεί να υπερβαίνει το 1 % της ολικής εκτάσεως που καλλιεργείται με λυκίσκο σε ένα κράτος μέλος. Στην περίπτωση που το 1 % της ολικής εκτάσεως που καλλιεργείται με λυκίσκο σε ένα κράτος μέλος είναι κάτω από 10 εκτάρια, η ενίσχυση χορηγείται για ένα ανώτατο όριο 10 εκταρίων ανά κράτος μέλος.
Οι λεπτομέρειες εφαρμογής του παρόντος άρθρου θεσπίζονται με τη διαδικασία που καθορίζει το άρθρο 20.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Σεπτεμβρίου 1990.

Labels: 17
6